EARTH ควบรวมTTP เสร็จ-ขุดถ่านหินขายทันที
EARTH ควบรวมกิจการกับTTP เสร็จเรียบร้อยเข้าถือหุ้นร้อยละ 99.999
30 ต.ค. 2565

EARTH ควบรวมกิจการกับTTP เสร็จเรียบร้อยเข้าถือหุ้นร้อยละ 99.999 
นายขจรพงศ์  คำดี กรรมการผู้จัดการ บริษัท เอ็นเนอร์ยี่ เอิร์ธ จำกัด (มหาชน) (EARTH) เปิดเผยว่า ภายหลังจากได้จัดประชุมวิสามัญผู้ถือหุ้นครั้งที่ 1/2554  เมื่อวันพฤหัสบดีที่ 15 กันยายน 2554 และที่ประชุมผู้ถือหุ้นได้มีมติอนุมัติให้บริษัทเข้าซื้อหุ้นสามัญของ PT TRI TUNGGAL PITRIATI (TTP)ซึ่งเป็นบริษัทที่อยู่ในประเทศอินโดนีเซียและได้รับสัมปทานจากรัฐบาลให้สามารถขุดถ่านหินในประเทศอินโดนีเซียได้ จากผู้ถือหุ้นของ TTP โดยวิธีการแลกหุ้น ในอัตราแลกหุ้น 331,457.77 หุ้นของบริษัทต่อ  1 หุ้นสามัญของ PT TRI TUNGGAL PITRIATI 
ขณะนี้บริษัทได้ดำเนินการทางด้านกฎหมายทั้งในส่วนของประเทศไทยและประเทศอินโดนีเซียเสร็จเรียบร้อยจึงมีผลทำให้ตั้งแต่วันที่ 1  พฤศจิกายน   2554   บริษัทได้เข้าถือหุ้นใน  TTP  จำนวน 999 หุ้นคิดเป็นร้อยละ 99.999 และผู้ถือหุ้นของ  TTP    ได้รับการจัดสรรหุ้นสามัญเพิ่มทุนของ EARTH เพื่อตอบแทนการซื้อหุ้นสามัญของ  TTP    ส่งผลให้ผู้ถือหุ้นของ   TTP   มีสัดส่วนการถือหุ้นใน EARTH จำนวน 331,457,770  หุ้น คิดเป็นร้อยละ 12.98 
“ขณะนี้  EARTH  ได้จัดส่งผู้บริหารหลักของบริษัท พร้อมทีมงานที่มีศักยภาพและมีความเชี่ยวชาญด้านการบริหารจัดการคุณภาพของถ่านหินเข้าไปประจำอยู่ที่เหมืองถ่านหินที่ประเทศอินโดนีเซีย  เพื่อให้มั่นใจได้ว่าคุณภาพของสินค้าทุกชิปเมนต์ ผ่านการตรวจสอบทุกขั้นตอนและมีคุณสมบัติตรงตามที่ลูกค้าต้องการ  นอกจากนั้นยังร่วมบริหารต้นทุนในการขุดทำเหมือง ขนย้าย โหลดสินค้าลงเรือเพื่อที่จะควบคุมต้นทุนสินค้าให้ต่ำที่สุดและส่งมอบถ่านหินให้ลูกค้าได้ทันตามกำหนด  ซึ่งจากนี้จะเริ่มดำเนินการขุดและจัดจำหน่ายถ่านหินให้กับลูกค้าตามออเดอร์ที่ได้รับคำสั่งซื้อได้ทันที”
ทั้งนี้ EARTH ได้สอบถามไปยังผู้ถือหุ้นทั้ง 5 ราย ซึ่งถือหุ้นในสัดส่วนรวมร้อยละ 12.98 เกี่ยวกับนโยบายการลงทุนใน EARTH ซึ่งขณะนี้ได้รับคำยืนยันว่ามีความตั้งใจที่จะถือลงทุนระยะยาว อีกทั้งต้องการแสดงให้เห็นถึงการเป็นพันธมิตรทางธุรกิจอย่างแท้จริงพร้อมที่จะร่วมมือกันขยายธุรกิจในอนาคตให้เติบโตต่อไป เพราะมองเห็นถึงศักยภาพของทีมบริหารและธุรกิจประเภทพลังงานทดแทนยังมีอัตราการเติบโตสูง